Generalinė asamblėja yra aukščiausiasis OTIF sprendimus priimantis organas. Generalinės asamblėjos eilinė sesija šaukiama kas trejus metus. Be to, gali būti šaukiamos neeilinės sesijos. Generalinė asamblėja priima sprendimus dėl pasiūlymų iš dalies pakeisti Sutartį. Priklausomai nuo atvejo, priimtus pakeitimus turi patvirtinti du trečdaliai arba pusė susitariančiųjų šalių. Paskutinė eilinė generalinės asamblėjos sesija įvyko 2018 m. rugsėjo mėn.

Reorganizavimo pasiūlymas yra tinkamas ir tikslingas. Keturiose bendradarbiavimo komiteto ir teisės specialistų darbo grupės sesijose buvo pastebėta, kad jų nariais paprastai būdavo tie patys OTIF narių atstovai, dalyvaujantys abiejuose posėdžiuose. Be to, kalbant apie OTIF veiklą, dauguma klausimų, dėl kurių reikia bendradarbiauti tarptautiniu lygmeniu, turi stiprų teisinį aspektą. Įsteigus naują teisės reikalų ir tarptautinio bendradarbiavimo laikinąjį komitetą veiksmingai sumažėtų OTIF sekretoriato administracinė našta, taip pat būtų sustiprintas OTIF gebėjimas gerinti COTIF taikymą ir prisidėti prie naujų su tarptautiniu geležinkelių transportu susijusių iššūkių sprendimo pasauliniu lygmeniu (žr., pvz., darbotvarkės 8 punkto d papunktį).

Generalinio sekretoriaus generalinės asamblėjos 15-ajai sesijai parengtame dokumente apibendrinami atsakymai į konsultacijų metu pateiktus klausimus. Jame, be kita ko, teigiama, kad šiuo metu būtų per anksti priimti galutinį sprendimą dėl ilgalaikės strategijos projekto, ir siūloma tęsti ir intensyvinti diskusijas OTIF viduje ir už jos ribų. Tuomet kitai generalinės asamblėjos sesijai, kuri įvyks 2024 m. rudenį, bus pateiktas tvirtinti naujas patikslintas ilgalaikės strategijos pasiūlymo projektas.

Pagrindinis šio darbotvarkės klausimo svarstymo dokumentas yra „Pasiūlymas dėl generalinio sekretoriaus rinkimų ir tarnybos sąlygų taisyklių“ (dokumento SG-21022-AG 15/9 1 priedas). Jame pateikiamas išsamus teisinis pagrindas, apimantis visus pagrindinius dalykinius aspektus (rinkimų principai, kvalifikaciniai kriterijai, kvietimas teikti paraiškas, paraiškos, gyvenimo aprašymas, sveikatos pažymėjimas, paraiškų pateikimas ir nagrinėjimas, skaidrumas, balsavimas, tarnybos sąlygos, laisva pareigybė). Jame taip pat numatytas „kandidatų forumas“, t. y. neoficialus susitikimas kandidatams pristatyti. Administracinis komitetas turi sušaukti kandidatų forumą likus ne mažiau kaip keturioms savaitėms iki generalinės asamblėjos sesijos, kurioje vyks rinkimai. Šio pasiūlymo pagrindimą galima rasti aiškinamajame rašte: „1. Paprastai valstybių narių pageidavimai dėl kandidatų sprendžiami iki generalinės asamblėjos, todėl tiek kandidatams, tiek nariams turi būti suteikta galimybė susitikti iki generalinės asamblėjos. […] 3. Kandidatų forumas suteikia galimybę visiems kandidatams vienodomis sąlygomis pristatyti save ir savo viziją visiems OTIF nariams likus bent kelioms savaitėms iki generalinės asamblėjos. Taip visi kandidatai ne tik būtų labiau matomi, bet ir nariai turėtų laiko apmąstymams ir konsultacijoms prieš rinkimus. 4. Forumą turėtų sudaryti kiekvieno kandidato pranešimai, po kurių būtų galima užduoti klausimus ir atsakyti į juos. […] 7. Atsižvelgiant į jautrų proceso pobūdį ir siekiant gerbti kandidatų orumą bei užtikrinti atviresnį kandidatų ir narių bendravimą, jame gali dalyvauti tik nariai.“

Apskritai siūlomomis taisyklėmis būtų padidintas OTIF generalinio sekretoriaus rinkimų proceso veiksmingumas ir skaidrumas.

Tačiau teisės specialistų darbo grupės svarstymų metu vyko intensyvios diskusijos dėl nuostatos dėl kalbos reikalavimų, kurie yra vienas iš kvalifikacinių kriterijų, taikomų pretendentams į OTIF generalinio sekretoriaus pareigas (pasiūlymo dėl taisyklių 5 straipsnio c punktas), kurioje teigiama:

„Mokėti anglų kalbą ir bent vieną kitą OTIF darbinę kalbą (prancūzų arba vokiečių). Vienos kalbos žinios turi būti įgudusio vartotojo lygio, o kitos kalbos žinios turi būti savarankiško vartotojo lygio pagal Bendros Europos kalbų mokėjimo orientacinės sistemos bendrąją skalę.“

Kitaip nei anksčiau pretendentams į OTIF generalinio sekretoriaus pareigas taikyti kvalifikaciniai kriterijai (visų trijų OTIF darbinių kalbų mokėjimas ir gebėjimas lengvai ir laisvai rengti tekstus viena iš darbinių kalbų), siūlomose taisyklėse aiškiai pabrėžiamas anglų kalbos mokėjimas. Be to, bus reikalaujama mokėti tik dvi iš trijų OTIF darbinių kalbų. Aiškinamosiose pastabose nurodyta: „Tačiau kitų kalbų, visų pirma OTIF trečiosios darbinės kalbos, mokėjimas yra privalumas. Be to, pažymima, kad anglų kalba daugiausia vartojama išorės susitikimuose (o ne OTIF vidaus susitikimuose) ir išoriniam bendravimui.“

Nepaisant pirmiau pateikto paaiškinimo, atitinkama nuostata neatrodo suderinama su COTIF 1 straipsnio 6 dalimi, kurioje nustatyta, kad: „Organizacijos darbinės kalbos yra anglų, prancūzų ir vokiečių. Generalinė asamblėja gali įtraukti kitas darbines kalbas.“ Be to, kaip matyti iš penkių kandidatų, dalyvavusių ankstesniuose 2019 m. rinkimuose, aukštos kvalifikacijos ir skirtingų pilietybių (Prancūzijos, Vokietijos, Italijos, Nyderlandų, Austrijos), nėra jokių požymių, kad iki šiol taikyti kalbos kriterijai – mokėti visas tris OTIF darbines kalbas ir gebėti lengvai ir sklandžiai rengti tekstus viena iš darbinių kalbų – būtų kliūtis aukštos kvalifikacijos specialistams pretenduoti į OTIF generalinio sekretoriaus pareigas.

Komisija mano, kad Sąjunga turėtų pritarti generalinio sekretoriaus rinkimų ir tarnybos sąlygų taisyklių priėmimui, tačiau prašo iš dalies pakeisti 5 straipsnį (Kvalifikaciniai kriterijai), kad būtų išvengta bet kokios diskriminacijos tarp trijų OTIF darbinių kalbų. Sąjunga taip pat turėtų pritarti aiškinamųjų pastabų, pakeistų posėdyje dėl siūlomo taisyklių 5 straipsnio pakeitimo, patvirtinimui. Sąjunga taip pat turėtų pritarti generalinės asamblėjos darbo tvarkos taisyklių 10 ir 22 straipsnių pakeitimų, susijusių su generalinio sekretoriaus rinkimais ir tarnybos sąlygomis, priėmimui ir aiškinamųjų pastabų patvirtinimui.

Darbotvarkės 10 punktas. Generalinės asamblėjos darbo tvarkos taisyklių pakeitimas

Kaip nurodyta darbotvarkės 8 punkto c papunktyje ir 9 punkte, generalinė asamblėja spręs dėl pasiūlymų keisti jos darbo tvarkos taisykles. Taikant generalinės asamblėjos darbo tvarkos taisyklių 27 straipsnį, generalinei asamblėjai svarstyti ir priimti turėtų būti pateikta konsoliduota visų darbo tvarkos taisyklių pakeitimų redakcija. Konsoliduotas pasiūlymas dėl generalinės asamblėjos darbo tvarkos taisyklių pakeitimo pateiktas posėdžio dokumento SG-21024-AG 15/10 1 priede. Jame taip pat pateikiami kai kurių dokumentų teksto vokiečių kalba redakciniai pataisymai (SG-21022-AG 15/9 4 priedas) ir siūloma pakeisti darbo tvarkos taisyklių 28 straipsnį „Įsigaliojimas“, kad jis įsigaliotų pirmą dieną po generalinės asamblėjos 15-osios sesijos.

Laikydamasi darbotvarkės 8 punkto c papunktyje ir 9 punkte išdėstytų pozicijų, Sąjunga turėtų pritarti generalinės asamblėjos darbo tvarkos taisyklių 4–7, 10, 22 ir 28 straipsnių pakeitimų priėmimui ir atitinkamų aiškinamųjų pastabų patvirtinimui.

4.Teisinis pagrindas

4.1.Procedūrinis teisinis pagrindas

4.1.1.Principai

Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“.

4.1.2.Taikymas aptariamuoju atveju

OTIF generalinė asamblėja yra susitarimu, būtent Tarptautinio vežimo geležinkeliais sutartimi (COTIF), įsteigtas organas. Aktai, kuriuos turi priimti OTIF generalinė asamblėja, yra teisinę galią turintys aktai, kaip paaiškinta ankstesniame skirsnyje.

Numatomu aktu susitarimo institucinė struktūra nepapildoma ir nekeičiama.

Todėl siūlomo sprendimo procedūrinis teisinis pagrindas yra SESV 218 straipsnio 9 dalis.